678-сон 27.10.2025. Акциядорлик жамияти шаклидаги «Oʻzbekiston qayta sugʻurta kompaniyasi» миллий қайта суғурта ташкилотини ташкил этиш чора-тадбирлари тўғрисида
Hujjat turi: unknown | Qabul qilgan organ: unknown

Ўзбекистон Республикаси Вазирлар Маҳкамасининг
қарори
Акциядорлик жамияти шаклидаги «Oʻzbekiston qayta sugʻurta kompaniyasi» миллий қайта суғурта ташкилотини ташкил этиш чора-тадбирлари тўғрисида
Ўзбекистон Республикаси Президентининг «Мамлакатимизда қайта суғурта тизимини янада такомиллаштириш чора-тадбирлари тўғрисида» 2025 йил 23 майдаги ПҚ-191-сон
қарори
ижросини таъминлаш, қайта суғурта хизматлари экспортини ошириш ҳамда самарали қайта суғурта тизимини ташкил этиш мақсадида Вазирлар Маҳкамаси қарор қилади:
1. Ўзбекистон Республикаси Президентининг «Мамлакатимизда қайта суғурта тизимини янада такомиллаштириш чора-тадбирлари тўғрисида» 2025 йил 23 майдаги ПҚ-191-сон
қарорига
мувофиқ:
Истиқболли лойиҳалар миллий агентлиги (кейинги ўринларда — Агентлик), Иқтисодиёт ва молия вазирлигининг «Oʻzbekiston qayta sugʻurta kompaniyasi» миллий қайта суғурта ташкилотини (кейинги ўринларда — Компания) ташкил этиш ва унинг фаолиятининг асосий йўналишларини белгилаш тўғрисидаги таклифлари маъқуллангани;
Компания акциядорлик жамияти шаклида ташкил қилиниши ҳамда қонунчилик ҳужжатларида белгиланган тартибда қайта суғурта фаолиятини амалга ошириши;
Компаниянинг устав капитали 300 миллиард сўмдан кам бўлмаган микдорда шакллантирилиши, унинг эллик фоизини давлат улуши ва эллик фоизини хусусий инвесторлар улуши ташкил этиши белгилангани маълумот учун қабул қилинсин.
2. Агентлик:
Адлия вазирлиги билан биргаликда Компанияни белгиланган тартибда давлат рўйхатидан ўтказиш ҳамда унинг тегишли бошқарув органларини шакллантириш ҳамда Компания фаолиятини ташкил этиш билан боғлиқ бўлган чора-тадбирлари амалга оширилишини таъминласин;
бир ой муддатда Компания устав капиталидаги давлат улушининг беш фоизи Компания ташкил этилганидан сўнг, қолган қисми чораклик тенг улушларда бир йил давомида киритилишини;
Компанияга қонунчилик ҳужжатларида белгиланган тартибда қайта суғурта фаолиятини амалга ошириш учун лицензия берилишини;
қайта суғурта қилиш соҳасида етакчи халқаро компанияларни Компания устав капиталига хусусий инвестор сифатида жалб этиш бўйича амалий чоралар кўрилишини таъминласин.
3. Компанияга:
белгиланган тартибда хорижий банкларда жорий ҳисобварақларни очиш ва банк депозитлари бўйича тўловларни амалга ошириш учун улар бўйича операцияларни ўтказиш, суғурта тўловлари, суғурта ва инвестиция фаолияти билан боғлиқ бошқа операцияларни амалга оширишга;
ўзида қолдирилган улуш миқдоридан ортиқ мажбуриятларни қабул қилишни ўзининг ички ҳужжатларида белгиланган талабларга мувофиқ амалга оширишга;
харид қилиш тартиб-таомилларини электрон шаклда ўтказмасдан, ишлаб чиқарувчи ва етказиб берувчиларнинг энг яхши таклифларини танлаб олиш асосида Компания фаолияти учун зарур бўлган жиҳозлар, техникалар, алоқа ва ахборот коммуникация технологиялари воситаларини, шунингдек, ахборот тизимлари ва анжомларни харид қилишга рухсат берилсин.
4. Белгилансинки, 2031 йил 1 январга қадар Компания акцияларининг давлат улуши бўйича дивидендлари, истисно тариқасида, тўлиқ Агентликка ўтказилади.
5. Давлат активларини бошқариш агентлиги Агентлик билан биргаликда бир ой муддатда Компанияни жойлаштириш учун белгиланган тартибда бино ва иншоотлар ажратилишини таъминласин.
6. Ушбу қарорнинг бажарилишини назорат қилиш Ўзбекистон Республикаси Бош вазирининг ўринбосари — иқтисодиёт ва молия вазири Ж.А. Қўчқоров зиммасига юклансин.
Ўзбекистон Республикасининг Бош вазири А. АРИПОВ
Тошкент ш.,
2025 йил 27 октябрь,
(Қонунчилик маълумотлари миллий базаси, 27.10.2025 й., 09/25/678/0983-сон)